b'\n_START_ARTICLE_\nSamir Handanovi\xc4\x87\n_START_SECTION_\nKlubska kariera\n_START_PARAGRAPH_\nKariero je pri\xc4\x8del pri Slovanu, nato pa je prestopil v Dom\xc5\xbeale. Poleti 2004 je od\xc5\xa1el v tujino k Udineseju, kjer je bil rezervni vratar. Za sezono 2005/2006 je bil sprva posojen k Trevisu, v drugem delu sezone pa k rimskem Laziu. V sezoni 2006/2007 je bil s strani kluba Udinese Calcio posojen v Rimini, kjer je imel status prvega vratarja. Od sezone 2007 naprej je bil stalni \xc4\x8dlan Udineseja in prvi vratar tega kluba. Julija 2012 je za od\xc5\xa1kodnino 11 milijonov evrov prestopil v Inter, s katerim je podpisal \xc5\xa1tiriletno pogodbo._NEWLINE_Samir Handanovi\xc4\x87 velja za enega najbolj\xc5\xa1ih specialistov za branjenje enajstmetrovk, saj dr\xc5\xbei rekord v \xc5\xa1tevilu ubranjenih enajstmetrovk v eni sezoni v Serie A. Do absolutnega rekorda mu manjka \xc5\xa1e 5 ubranjenih enajstmetrovk.\n_START_SECTION_\nReprezentan\xc4\x8dna kariera\n_START_PARAGRAPH_\nMed leti 2004 do 2015 je branil barve slovenske nogometne reprezentance.\n_START_SECTION_\nZasebno \xc5\xbeivljenje\n_START_PARAGRAPH_\nTudi njegov bratranec Jasmin je nogometni prvoliga\xc5\xa1, ki nastopa za slovenskega prvoliga\xc5\xa1a NK Maribor. Februarja 2011 je Samir prvi\xc4\x8d postal o\xc4\x8de, rodil se mu je sin.'